苏辙
雨中陪子瞻同颜复长官送梁焘学士舟行归汶上
客从南方来，信宿北方去。
手棹木兰舟，不顾长江雨。
江昏气阴黑，雨落无朝暮。
肃肃赴波涛，蒙蒙暗洲渚。
微凉入窗阖，斜吹湿蕉苎。
漂洒正纷纭，谈笑方容与。
不知江路长，但觉青山鹜。
客去浩难追，落日平西浦。
东游本无事，爱此山河古。
周旋樽俎欢，邂逅英豪聚。
兹游有遗趣，此乐死宜屡。
贱仕迫程期，迁延防谴怒。
秋风日已至，轻舸行当具。
阴森古城曲，苍莽交流处。
悬知别时念，将行重回顾。
非缘一寸禄，应作三年住。